Եվա (ֆիլմ)

«Եվա» (), իրանահայ ռեժիսոր Անահիտ Աբադի խաղարկային ֆիլմն է։

Կինոնկարը առաջին հայ-իրանական համատեղ արտադրությունն է և ռեժիսորի առաջին լիամետրաժ խաղարկային ֆիլմն է Հայաստանում։ Գլխավոր դերակատար Նարինե Գրիգորյանի խոսքով, «Եվան» Անահիտ Աբադի առաջին լիամետրաժ գեղարվեստական ֆիլմն է։

Ֆիլմի լեզուն արցախի բարբառն է։

Կինոնկարը նկարահանվել է «Հայաստանի ազգային կինոկենտրոնի» և «Ֆարաբի» հիմնադրամի ֆինանսական աջակցությամբ։

Ֆիլմի գործողությունները տեղի են ունենում հետպատերազմյան Արցախում։ Դա դրամատիկ պատմություն է մի կնոջ մասին, որն ուզում է մոռանալ իր կյանքում տարիներ առաջ տեղի ունեցած ծանր ու ողբերգական իրադարձությունը։ Եվան դստեր հետ հեռանում է Երևանից, հաստատվում է Արցախում՝ ծանոթների մոտ։ Սակայն, անցյալը ամենուր հետապնդում է նրան…։

«Եվայի» գաղափարը ծնվեց 1999 թվականին «Արցախի պատմական հուշարձանները» վավերագրական ֆիլմի աշխատանքի ժամանակ։

Նախնական տարբերակով նկարահանումները պրոդյուսերի առաջարկով պիտի կատարվեին Իրանի և Աֆղանստանի սահմանամերձ շրջաններում, սակայն ֆիլմը նկարահանվեց Արցախում։ Ֆիլմի աշխատանքային անվանումը եղել է «Քարվաճառ»։ Ռեժիսորը շատ էր ցանկանում նկարել Դադիվանքի հետ կապված որոշ տեսարաններ, Ապրիլյան պատերազմի պատճառով, այդ պլանները հնարավոր չէր իրագործել։ Որոշ տեսարաններ նկարահանվեցին Գեղարդում։

Ցուցադրվել է Մոնրեալի փառատոնում, ներկայացվել է երկու՝ Կաննի և «Ֆաջր» կինոփառատոների կինոշուկաներում։ Էկրանների ցուցադրումը սկսվեց 2017 թ. սեպտեմբերի 24-ից։ 2017 թ. հոկտեմբերի 18-ին ԵՊՀ մշակույթի կենտրոնի դահլիճում տեղի ունեցավ «Եվա» ֆիլմի ցուցադրությունը և հանդիպում ֆիլմի գլխավոր դերասանուհի Նարինե Գրիգորյանի, դերասան Սերգեյ Թովմասյանի և ռեժիսոր Անահիտ Աբադի հետ։ Իրանում ֆիլմը նախատեսված եր ցուցադրել պարսկերեն ենթագրերով։

Դերերում 
 Նարինե Գրիգորյան — Եվա
 Մարջան Ավետիսյան
 Ռոզի Ավետիսովա
 Շանթ Հովհաննիսյան
 Տիգրան Դավթյան
 Սերգեյ Թովմասյան
 Մարատ Դավթյան
 Վրեժ Քասունի
 Նանոր Պետրոսյան
 Էվելինա Ադամյան
և ուրիշներ

Տեխնիկական անձնակազմը` ամբողջությամբ իրանցիներ են
 սցենարիստ — Անահիտ Աբադ
 օպերատոր — Հասան Քյարիմին
 պրոդյուսեր — Բեյրուզա Պակնահադա, Թաղի Ալիղոլիզադե
 կոմպոզիտոր — Վահան Արծրունի

Ֆիլմի տևողությունն է 1 ժամ 34 րոպե, տարիքային սահմանափակում 8+։

Ֆիլմն ընդգրկվել է Օսկար ամենամյա մրցանակաբաշխության 90-րդ «Լավագույն օտարալեզու ֆիլմ» անվանակարգի համար հաստատված հայտերի ցանկում։

Ծանոթագրություններ 

2017 ֆիլմեր
Հայերեն ֆիլմեր
Հայկական ֆիլմեր
Իրանական ֆիլմեր
2010-ականների դրամա ֆիլմեր
2017 դրամա ֆիլմեր